US फर्म ने टिंगो ग्रुप को स्कैम बताया, स्टेटमेंट में कई तरह की गलतियां मिलीं
Hindenburg Report; Agri Fintech Company Tingo Group Shares Fall अमेरिकी फर्म हिंडनबर्ग की रिपोर्ट के बाद एग्री फिनटेक कंपनी टिंगो ग्रुप के शेयरों में करीब 50% की गिरावट देखने को मिली है।
अमेरिकी फर्म हिंडनबर्ग की रिपोर्ट के बाद एग्री फिनटेक कंपनी टिंगो ग्रुप के शेयरों में करीब 50% की गिरावट देखने को मिली है। US बेस्ड शॉर्ट सेलर ने कंपनी और इसके फाउंडर डोजी मोंबोसी (Dozy Mmobuosi) पर गंभीर आरोप लगाए हैं। हिंडनबर्ग ने टिंगो ग्रुप के फाइनेंशियल्स पर सवाल उठाते हुए इसे स्कैम बताया है।
टिंगो ग्रुप अफ्रीका, साउथ-ईस्ट एशिया और मिडल ईस्ट में ऑपरेट करता है। ये मुख्य रूप से नाइजीरिया में फार्मिंग और फूड प्रोसेसिंग बिजनेस पर केंद्रित मोबाइल टेक्नोलॉजी और पेमेंट बिजनेस ऑपरेट करती है। मोंबोसी बिलेनियर हैं और रेगुलरली न्यूज चैनल्स पर दिखते हैं। उन्होंने इस साल की शुरुआत में तब सुर्खियां बटोरी थीं जब उन्होंने सॉकर टीम शेफ़ील्ड यूनाइटेड को खरीदने की कोशिश की थी।
हिंडनबर्ग रिपोर्ट में क्या कहा गया है?
हिंडनबर्ग को कंपनी के अकाउंट में "रेड फ्लैग" कहलाने वाली कई चीजें दिखीं। इसके फाइनेंशियल स्टेटमेंट में कई एरर और टाइपो हैं। हिंडनबर्ग ने कहा, 'मोंबोसी ने नाइजीरिया का पहला मोबाइल पेमेंट ऐप विकसित करने का दावा किया है। हमने ऐप के एक्चुअल क्रिएटर से संपर्क किया, जिन्होंने मोंबोसी के ऐप क्रिएट करने दावों को 'बिल्कुल झूठ' कहा।'
रिपोर्ट के अनुसार, कंपनी दावा करती है कि उसके मोबाइल हैंडसेट लीजिंग, कॉल और डेटा कारोबार ने पिछले साल 128 मिलियन डॉलर का रेवेन्यू अर्जित किया। ये सर्विसेज नाइजीरिया में एयरटेल के साथ एक एग्रीमेंट के जरिए दी जाती हैं। हिंडनबर्ग ने कहा कि कंपनी ने जो दावा किया है उस तरह का लाइसेंस टाइप जून 2023 तक मौजूद ही नहीं था।
हिंडनबर्ग की रिपोर्ट में टिंगो के फाइनेंशियल्स और बिजनेस ऑपरेशन पर सवाल उठाए गए हैं। कंपनी की फूड यूनिट टिंगो फूड्स ने खुद की कोई फूड प्रोसेसिंग फैसिलिटी न होने के बावजूद बड़े पैमाने पर रेवेन्यू जनरेट करने का दावा किया। रिपोर्ट में कहा गया है कि प्रपोज्ड फूड प्रोसेसिंग यूनिट की साइट पर बिलबोर्ड को छोड़कर प्रोग्रेस के कोई संकेत नहीं थे।
टिंगो ग्रुप के शेयरों में करीब 50% की गिरावट
हिंडनबर्ग की रिपोर्ट पब्लिश होने के बाद मंगलवार को टिंगो के शेयर 2.55 डॉलर से गिरकर 1.32 डॉलर पर आ गए। यानी एक ही दिन में इसके शेयरों में 48.24% की गिरावट आई है। रिपोर्ट आने के बाद टिंगों ग्रुप का मार्केट कैप 400 मिलियन डॉलर, यानी करीब 3,300 करोड़ रुपए पर आ गया।
टिंगो ग्रुप ने रिपोर्ट को भ्रामक बताया
टिंगो ग्रुप ने हिंडनबर्ग के दावों को गलत बताते हुए कहा कि रिपोर्ट में कई सारे फैक्ट गलत और भ्रामक हैं। ये दुनिया भर के विभिन्न बाजारों में टिंगो ग्रुप की ओर से किए जा रहे पॉजिटव वर्क को कमजोर करने का जानबूझकर किया गया प्रयास लगता है।
हिंडनबर्ग रिसर्च की रिपोर्ट उनकी अपनी राय को रिप्रजेंट करती है। इसे शॉर्ट सेलिंग से फायदा कमाने के लिए तैयार किया गया है। कंपनी इस बात की पुष्टि कर सकती है कि हिंडनबर्ग रिसर्च ने अपने आरोपों को सत्यापित करने के लिए कंपनी तक पहुंचने का प्रयास नहीं किया।
टिंगो इस साल हिंडनबर्ग का चौथा टारगेट
इस साल टिंगो US-बेस्ड शॉर्ट-सेलर हिंडनबर्ग का चौथा टारगेट है। इस पहले अडाणी ग्रुप, जैक डॉर्सी के ब्लॉक इंक और कार्ल इकन की प्रमुख फर्म इकन एंटरप्राइजेज को हिंडनबर्ग टारगेट कर चुकी है। नाथन एंडरसन हिंडनबर्ग को ऑपरेट करते हैं।